চোট সারিয়ে ব্রাজিল শিবিরে স্বস্তি ফিরিয়েছেন মার্সেলো। আর চোট পেয়ে তিতের চিন্তা বাড়ালেন দানিলো। দানি আলভেজের পরিবর্ত হিসেবে ব্রাজিলের দলে জায়গা পেয়েছিলেন দানিলো। বৃহস্পতিবারের অনুশীলনে গোড়ালিতে চোট পান ম্যানচেস্টার সিটির এই ডিফেন্ডার। ব্রাজিল ফুটবল কনফেডারেশন-এর (সিবিএফ) বিবৃতিতে বলা হয়েছে, ‘‘বাঁ পায়ের গোড়ালিতে চোট পেয়েছে দানিলো।’’  বিশ্বকাপ শেষ হওয়ার আগে সুস্থ হতে পারবেন না তিনি। দানিলো চোট পেলেও দেশে ফিরে আসছেন না। রাশিয়ায় দলের সঙ্গে থেকে যাবেন তিনি। 

এই বিষয়ে অন্যান্য খবর

সাতে-পাঁচে নয়, সাতে-ছয়ে! বিশ্বকাপ জুড়ে এখন কেবল সংখ্যার ম্যাজিক


গ্রুপ পর্বে সুইৎজারল্যান্ডের বিরুদ্ধে প্রথম ম্যাচে নেমেছিলেন দানিলো। কোস্তা রিকা ও সার্বিয়ার বিরুদ্ধে নামেননি। অনুশীলনে ডান কোমরে চোট পেয়েছিলেন তিনি। শেষ ষোলোয় ব্রাজিল নেমেছিল মেক্সিকোর বিরুদ্ধে। সেই ম্যাচের আগে সুস্থ হয়ে উঠেছিলেন দানিলো। তিতে কিন্তু মেক্সিকো ম্যাচে ঝুঁকি নেননি। দানিলোর বদলে ফাগনারকেই নামিয়েছিলেন প্রথম একাদশে। বেলজিয়ামের বিরুদ্ধে ম্যাচের আগেরিদন দানিলো চোট পেয়ে ছিটকে যাওয়ায় শুক্রবার রাতে  বেলজিয়ামের বিরুদ্ধে ফাগনারই নামবেন ব্রাজিলের রাইট-ব্যাকে। ডগলাস কস্তা চোট সারিয়ে সুস্থ হয়ে উঠেছেন। বেলজিয়ামকে ভোঁতা করতে ডগলাস কোস্তাকে খেলাবেন তিতে।